###### **Stema%20(100px) Prova14** **RepublikKosovës Komuna e Gjilanit**

###### **Republika Kosova Opstina Gnjilane**

###### **Republic of Kosovo Municipality of Gjilan**

###### **Gilan Belediyesi**

**P R O C E S V E R B A L**

**Nga Seanca e nëntë (IX) e Kuvendit të Komunës së Gjilanit më 29.09.2022 në ora 9:00**

**Mbledhjen e Kryesoi Arianit Sadiku, i cili para anëtarëve të Kuvendit propozoi këtë:**

**Rend Pune**

Konstatimi i prezencës së anëtarëve të Kuvendit dhe miratimi i procesverbalit

nga seanca e kaluar

**Pyetje dhe përgjigje**

Kërkesë nga policia e Kosovës për dhënien në shfrytëzim të objektit të ish QKMF-së

4. Rekomandimet e Komitetit për Politikë dhe Financa;

4.1 Raporti i punës së Kryetarit të Komunës për periudhën Janar-Qershor 2022

4.2 Raporti i punës për vitin 2021 i Komisionit Komunal të aksionarëve në KRM "Higjiena" në Gjilan

4.3 Raporti i punës për vitin 2021 i Komisionit Komunal të aksionarëve në Ndërmarrjen Publike Lokale "stacioni i Autobusëve" në Gjilan

4.4 Raporti i punës për vitin 2021 i Komisionit Komunal të aksionarëve në Ndërmarrjen Publike Lokale "Tregu" SH.A në Gjilan

4.5 Propozim vendimi për emërimin e anëtareve të Komisionit komunal të aksionarëve në NPL "Stacioni i Autobusëve" në Gjilan

4.6 Propozim vendimi për emërimin e anëtarëve të Komisionit komunal të aksionarëve në NPL "Tregu" në Gjilan

4.7 Propozim vendimi për emërimin e anëtarëve të Komisionit komunal të aksionarëve në KRM "Ecohigjena" në Gjilan

4.8 Propozim vendimi për shpalljen e interesit Publik për pjesën e parcelës nr.309-0 ZK Stublinë

4.9 Propozim Buxheti i Komunës së Gjilanit për vitin 2023

4.10 Propozim Vendimi për themelimin e Komisionit për zgjedhjen e Këshillave lokale

4.11 informatë rreth korrje-shirjeve

4.12 informatë e Komisionit për ndarjen e bursave

5. Të ndryshme

Të pranishëm 34 këshilltar komunal: Kryesuesi i Kuvendit Arianit Sadiku, Kryetari i Komunës Alban Hyseni, nënkryetarja e Komunës Leonora Morina Bunjaku, nënkryetari për komunitete Kadir Huseyin, drejtorët e drejtorive komunale, mediat e shkruara dhe ato elektronike, përfaqësues të shoqërive civile dhe OSBE-ja etj.

**Avdyl Aliu** – e përshëndesim drejtoreshën e Arsimit dhe i urojmë punë të mbarë grupi i këshilltarëve të LDK-së i ofron mbështetje po ashtu edhe anëtarët e komiteteve për punë të mira dhe për qëllime të mira, do ta kesh mbështetjen edhe bashkëpunimin tonë. Lidhur me Kryetarin dua t’ju njoftojë se pushon kërkesa jonë me kërkua falje. Kryetar për të kërkuar falje për ato që i ke thënë në dy seancat e kaluara në raport me 35 këshilltarë. Ajo që dua t’i them Kryetarit është se shpija me inati nuk mbahet.

**Arianit Sadiku** – a ka mundësi që të diskutoni rreth rendit të punës z. Aliu.

**Avdyl Aliu**- t’u kisha lutur kryesues të merrni dhe t’i lexoni aktet dhe dokumentet të cilat janë një bazë e mirë për të udhëhequr punën mirë si kryesues i Kuvendit edhe KPF-në, e bëni punën më mirë. Ose udhëhiqe mirë punën e Kuvendit dhe të KPF-së, ja leja dikujt tjetër ta udhëheq.

**Arianit Sadiku** –vetëm duhet t’i kemi bashkëpunëtorët e mirë, kështu si puna e jote.

**Avdyl Aliu** - kryesues duhet ta lexoni Ligjin për Vetëqeverisje Lokale, Rregulloren e Punës të Kuvendit Komunal të Gjilanit dhe aktet tjera që kanë të bëjnë me punën që ju e keni në përgjegjësi, si pasoj e mos leximit të këtyre dokumenteve, ne këtu i kemi dy probleme të cilat ndoshta munden me dështua; është çështja e ndërprerjes së Seancës së (VIII) tetë dhe organizimi i seancës së (XI) nëntë. Te neni i 10 Rregullorja e punës së Kuvendit seanca ndërpritet në rastet vijuese është fjala për seancën e (VIII) tetë, pika b, është gjatë seancës bie numri i paraparë i këshilltarëve për mbajtjen e seancës dhe vendoset sipas nenit 16 të kësaj rregullore. Është pika 10.2 thotë se seanca vazhdohet me të njëjtin rend të punës të nesërmen, nëse nuk është ditë pushimi.

**Arianit Sadiku** – a e keni lexuar ju nenin 25 të Rregullores së Punës të Kuvendit? Unë e kam lexuar dhe e kam zbatuar nenin 3, atë që po e kërkoni ju, dhe është gjithçka në rregull.

**Avdyl Aliu**- është neni 11 ku seanca e Kuvendit konsiderohet e përfunduar, kur vendosët për të gjitha çështjet që kanë qenë të vendosura në rendin e ditës. Neni 12. Pika 12.1 në fund të çdo seance kryesuesi i Kuvendit ose ndonjë grup i këshilltarëve ose ndonjëri nga këshilltarët mund të propozojë ndonjë pikë të rendit për diskutim në seancën e radhës. 12.2 kryesuesi i Kuvendit konsultohet paraprakisht me kryetarin, grupet parlamentare në KPF, për caktimin e rendit të ditës po ashtu konsultohet edhe për çështjet e orarit të mbajtjes së mbledhjes. Te neni 16 e ke kuorumi dhe votimi nëse gjysma e anëtarëve të kuvendit janë në seancë me të drejtë vote, atëherë mund të mbahet seanca, 16.2 seanca e kuvendit ndërpritet nëse numri i këshilltarëve bie nën 1/2 është edhe 16.3 ku votohet për edhe kundër. Te Ligji për Vetëqeverisje Lokale krejt implikohet në këto dy pika. Po ju kujtojë se nuk mundeni me e thirr seancën e (IX) pa e krye seancën e (VIII) tetë, seanca e tetë mbyllet niset seanca e nëntë. Si duhet të ketë kuorum për fillim të seancës, duhet të ketë edhe për përfundimin e seancës.

Ne e kemi pasur edhe takimin e KPF-së si është e mundur të kontrabandohen rekomandimet, janë futur 9 pika në rendin e punës, a i kemi votuar vetëm 4 pika. Organizoj mirë takimet edhe të kryhen mirë punët. Përderisa nuk i kryeni punët mirë dhe nuk bashkëpunoni, ne nuk mund ta vazhdojmë me punë të seancës.

**Arianit Sadiku** – me Rregullore të Kuvendit neni 25. Pika 3 i përcakton saktë rrethanat e krijuara sikur ti në këtë rast, ke tentuar mundësinë e lëshimit të seancës në mungesë të kuorumit dhe nuk e ka mundësuar zhvillimin e seancës në formë të rregullt, çdo rekomandim i cili kalon nëpër KPF, prej të kaluarës e cila pikë nuk trajtohet me kohë duhet të trajtohet në seancat e radhës në këtë rast thirrja e kësaj seance janë pikat e rendit të punës që janë votuar dhe pikat të cilat janë të bartura nga seanca e kaluar për këtë arsye edhe renditja e pikave vazhdimin e punimeve të Kuvendit fillimisht do të trajtohen pikat të cilat janë të mbetura nga seanca e kaluar, fillimisht i trajtojmë pikat e rendit të punës që janë nga seanca e kaluar, e pastaj i trajtojmë pikat e votuara në KPF. Ato që i lexuat ju Ligjet dhe Rregulloret besoj se të gjitha i kanë lexuar, por varet se si i kupton ato. Pastaj ka këshilltarë juridik, sekretar të Kuvendit që nëse ne gabojmë është mundësia me na përmirësuar, nuk jemi të pa gabuar, po jeni të bindur se nuk ka çështje të problemit ligjor në të cilën ju po insistoni, unë krejt çka po kërkoj prej juve si LDK, t’ju qëndroni fjalëve të këtij mandati se keni me qenë subjekt konstruktiv që është parë në dy seancat kaluara, çdo veprim i secilit prej nesh shihet jo vetëm nga ne që jemi këtu prezent, po shihet prej gjithë publikut, qytetarët janë ata që vendosin për çdo veprim që e bëjmë ne këtu.

**Nazim Gaica**- kemi ardhur në një pikë të nxehtë dhe ta pa nevojshme, sot kemi ardhur këtu nuk e di në seancën e tetë të Kuvendit apo në seancën e nëntë, keni bartur pika KPF, është një institucion kredibil që rekomandon pika për Kuvend dhe ju sot keni sjell Kuvendin në një pikë të pa nevojshme lidhur me këtë situatë, përderisa ne ju kemi ofruar dy zgjidhje, keni pas dy zgjidhje që ne atë ditë në KPF, kemi rekomanduar që të mbyllet seanca e tetë, qoftë tri ditë para kësaj seance dhe ne jemi të gatshëm që të vijmë në atë seancë dhe keni mundur ta organizoni tri ditë më herët, me e mbyll seancën e tetë dhe të vazhdohet me seancën e nëntë me 4 pikat që i kemi rekomanduar për Kuvend, e keni pasur edhe një mundësi tjetër mos me i futur paraprakisht këto pika të rendit të ditës, por keni mundur t’i propozoni sot dhe me shumicë votash keni mundur me i debatua, kështu që në futjen e këtyre pikave të rendit të ditës, ne nuk e përkrahim si parti, i përkrahim vetëm pikat e rekomanduara në KPF.

**Arianit Sadiku**- fillimisht i trajtojmë pikat e mbetura, e që nuk janë vetëm të seancës së fundit, disa nga pikat janë të bartura edhe prej të kaluarës, është fillimi i punimeve të seancës së nëntë.

**Ismajl Kurteshi** - i dëgjova me kujdes dy parafolësit dhe e kam para veti Rregulloren e Punës së Kuvendit Komunal, të cilën e kam lexuar disa herë dhe në këtë dokument nuk kam gjetur rekomandime kur Kuvendi vjen në një situatë të tillë, i ka disa pika të një mbledhje të ndërprerë a ka mundësi me e vazhduar seancën e radhës. Ajo çka unë e kam përjetuar shumë herë në Kuvendin e Kosovës, mendoj që mund të merret si shembull, që në një seancë kur kuvendi është në këtë lloj situate, ka mundësi që të vazhdohet me seancën e ndërprerë dhe përfundon seanca kur të përfundoj ajo seancë, kalohet në të njëjtën ditë në seancën e radhës dhe nuk ka asnjë problem ashtu siç tha Nazimi, i përfundojmë këto pika dhe mundemi të fillojmë me seancën e radhës pas 5 minutave. Pra kryesues, tani po fillojmë me pikat e mbetura të seancës së tetë pas përfundimit të tyre, ne fillojmë me seancën e nëntë, mendoj se kështu duhet ta tejkalojmë këtë problem. KPF-ja i propozon Kuvendit por nuk vendos, Kuvendi është ai që vendos ju vetëm keni propozuar nuk keni vendosur.

**Arianit Sadiku** – unë po e qes në votim rendin e ditës, fillimisht të trajtohen pikat e seancës së tetë dhe mandej të fillohet me pikat e rekomanduara nga KPF për seancën e nëntë.

Në mungesë të kuorumit seanca shtyhet për datën 30.09.2022 në ora 9.00

**Vazhdimi i seancës së nëntë datë 30.09.2022 ora 9:00**

Të pranishëm: 18 këshilltar komunal, munguan 17, Kryesuesi i Kuvendit, Arianit Sadiku, Kryetari i Komunës, Alban Hyseni, nënkryetarja e Komunës, Leonora Morina Bunjaku, nënkryetari për komunitete, Kadir Huseyin, drejtorët e drejtorive komunale, mediat e shkruara dhe ato elektronike, përfaqësues të shoqërive civile dhe OSBE-ja etj.

**Arianit Sadiku** – për shkak të rëndësisë së kësaj seance në këtë seancë do të diskutohet vetëm për buxhetin për vitin 2023, pikat tjera do të shtyhen për një seancë tjetër e cila do të organizohet shumë shpejt.

Me 18 vota për miratohet propozimi i Kryesuesit të Kuvendit që të diskutohet në këtë seancë vetëm 4.9 Propozim Buxheti i Komunës së Gjilanit për vitin 2023.

4.9 Propozim Buxheti i Komunës së Gjilanit për vitin 2023

**Riad Rashiti**- buxheti i përgjithshëm i planifikuar i Komunës së Gjilanit për vitin fiskal 2023, është planifikuar sipas Qarkorës Buxhetore 2023/01 dhe 2023/02 për Komuna, në kufijtë buxhetor në shumë prej **32.599.281,00 €**

**APO për 3,524,002 rritje të buxhetit në krahasim me vitin aktual 2022**

Kjo rritje vjen nga Grandi i Buxhetit të Kosovës për 3,041,470 euro dhe kemi për 482,532 euro nga rritja e planifikimit të të hyrave vetanake të Komunës

Pra nga këto dy burime të financimit për buxhetin e Komunës për vitin 2023 janë;

* Granti i BKK-së në shumë prej **27.646.695,00€** dhe

Të hyrat vetanake që për këtë vit planifikohen të jenë **4.952.586,00 €**

**Buxheti i planifikuar do të shpenzohet në këto kategori ekonomike :**

* **Për paga 15.819.573,00 € apo 48,53% nga buxheti i përgjithshëm**
* **Mallra dhe shërbime 6.502.750,00€ apo 19,94% nga buxheti i përgjithshëm (kemi zvogëlim të shpenzimeve për 3.68%)**

Kemi rritje të planifikuar të shpenzimeve për arsye të ngritjes së të gjitha çmimeve në treg.

Në këtë kategori të shpenzimeve janë paraparë shumë projekte që kryesisht kanë të bëjnë me:

* mirëmbajtje të rrugëve verore dhe dimërore,
* sanimin e rrugëve të dëmtuara,
* renovimin e objekteve shkollore dhe shëndetësore,
* për furnizime për ngrohje të administratës, shëndetësisë, arsimit nëpër shkolla e çerdhe
* blerjen e shërbimeve të ndryshme, për staf shtesë në shëndetësi, pastrimin e objekteve shkollore, shëndetësore dhe administratës, sigurimin e objekteve,
* Revidimin e planeve rregulluese te urbanizmi dhe furnizime e sherbime tjera në vlera më të vogla
* **Për Shpenzime komunale janë të planifikuara 646,800.00 € me 1,98% nga buxheti i përgjithshëm**
* **Për Subvencione janë planifikuar 1.195.000,00€ me 3,67% nga buxheti i përgjithshëm - Kemi rritje të subvencioneve për 225,000 euro në krahasim me 2022**
* Për Bujqësi kemi rritje dhe janë planifikuar 310 mijë euro;
* Për bursa studentore 100 mijë euro (me mundësin e rritjes së buxhetit përtej kësaj shume, përmes ri-shikimit të mundësive buxhetore);
* Për Sport, Kulturë e Rini 280 mije euro;
* Për Teatrin e Gjilanit 40 mijë euro
* Për projektin e mbulimit të shpenzimeve të varrimit janë planifikuar 200 mijë €.
* **Shpenzime kapitale 8.435.158,00 € me 25,88% nga buxheti i përgjithshëm**

Kemi rritje të investimeve kapitale për 3.18% , apo për 1,833,656 euro më shumë të planifikuara në buxhet komunal për vitin 2023.

Përveç kësaj, nga fondi i buxhetit për participim të projekteve prej 1,550.000 euro nga buxheti komunal do të ketë së paku edhe për këtë shumë investime tjera, që pritet të realizohen përmes grandeve dhe donatorëve të ndryshëm në projekte kapitale.

**Pra në total për vitin 2023 investime kapitale në Komunën e Gjilanit do të jenë mbi 10 milion euro.**

Në Arsim janë planifikuar të investohen 454,158.00 euro

|  |  |  |
| --- | --- | --- |
| Pajisje shkollore | /90393/'0980 | 360,405 |
| Terrene sportive dhe kënde të lojërave |  | 93,753 |

**Në shëndetësi janë të planifikuara të investohen 650,824.00 euro**

|  |  |  |
| --- | --- | --- |
| Projekti | Kodi I projektit dhe kodi funksional | Gjithsej: |
| pajisje shëndetësore | /90392/0721 | 119,824 |
| Participimi i QKMF | /47054/0721 | 184,000 |
| Pajisje tjera dhe Gjenerator |  | 45,000 |
| Ndërtimi i AMF dhe QMF |  | 102,000 |
| Veturë për shërbime teknike |  | 20,000 |
| **QKMF** |  | **470,824** |
|  |  |  |
| Projekti | Kodi i projektit dhe kodi funksional | Gjithsej: |
| Ndërtimi i Shtëpive për mbrojtjen e Fëmijëve (SHEMF) |  | 180,000 |
| **Shërbimet Rezidenciale** |  | **180,000** |

|  |  |  |
| --- | --- | --- |
| Aneksi i objektit të zjarrfikësve |  | 100,000 |
| **Mbrojtje dhe Shpëtim -Zjarrfikësit** |  | **100,000** |

|  |  |  |
| --- | --- | --- |
| Projekti |  |  |
| Hapja e traseve rrugore |  | 50,000 |
| **Urbanizëm dhe Mbrojtje të Mjedisit** |  | **50,000** |

|  |  |  |
| --- | --- | --- |
| Projekti |  | Gjithsej: |
| Ndërtimi i rrugëve për nevoja të bujqësisë |  | 125,000 |
| Gjelbërimi i hapësirave publike |  | 30,000 |
| **Bujqësi dhe Pylltari** |  | **155,000** |

|  |  |  |
| --- | --- | --- |
| Projekti |  | Gjithsej: |
| Participim në projekte të bashkë financuara nga donatoret |  | 1,550,000 |
| **Zhvillim Ekonomik** |  | **1,550,000** |

|  |  |  |
| --- | --- | --- |
| Shpronësimi (eksproprijimi)i tokës për interes publik | /41455/0620 | 2,500,000 |
| **Kadastër, Gjeodezi dhe Pronë** |  | **2,500,000** |

**INFRASTRUKTURË PUBLIKE**

|  |  |  |
| --- | --- | --- |
| Projekti |  | Gjithsej: |
| Ndriçimi Publik nga rr. Ferizajt deri ne F.sh. Cërnicë |  | 30,346 |
| Ndërtimi i Kanalizimit fekal dhe atmosferik në lagjen "Dheu i Bardhë" |  | 66,575 |
| Rikonstruimin e rrugëve në lagjen Arbëria - Rr. Besnik Maroca |  | 47,890 |
| Rikonstruimin e rrugëve në afërsi të kolegjit Gjilani, Rruga "Vlora" |  | 137,215 |
| Ndërtimin e rrugës "Freskia "- Gjilan- |  | 25,866 |
| Ndërtimin e rrugës "Vaqe Zela" dhe rrugës "Hetë Koka"- Gjilan |  | 106,200 |
| Ndërtimin e trotuarit në fshatin Uglarë |  | 140,784 |
| Ndërtimi i rrugëve ne fshatin: Muçibabë, Lipovicë dhe Depcë |  | 303,500 |
| Asfaltimi i rrugëve në Fshatin Shurdhan, |  | 87,000 |
| Asfaltimi i rrugës Ballance-Kravaricë, |  | 125,800 |
| Rregullimi i kanalizimeve fekale në Zonat Cërnicë dhe Bresalc |  | 355,000 |
| Rregullimi i kanalizimeve fekale dhe gropave skeptike në Zonën Lindore |  | 310,000 |
| Shpimi i puseve dhe shtrirja e rrjetit të ujësjellësit në Zonën Verilindore |  | 200,000 |
| Asfaltimi i rrugëve në fshatin Zhegër dhe Llashticë |  | 150,000 |
| Asfaltimi i rrugëve në fshatin Bresalc, Ponesh dhe Gumnisht |  | 201,000 |
| Asfaltimi i rrugëve në fshatin Malishevë e Epërme, Bilinicë, Miresh, Shillovë dhe në Qytet |  | 441,000 |
| Asfaltimi i rrugëve dhe rregullimi i trotuarit në fshatin Përlepnicë dhe Rregullimi i trotuarit në Fshatin Malishevë |  | 108,000 |
| Ndërtimi dhe shtrirja e ndriçimit publik në Zonën e tretë të Qytetit të Gjilanit. |  | 119,000 |
| Sanimi i ndriçimit publik |  |  |
| Sanimi i rrugëve, trotuareve dhe parqeve në qytet dhe fshatra |  |  |
| Rregullimi dhe hapja e rrugëve të rendit të tretë |  |  |
| Mirëmbajta e investimeve publike në infrastrukturë |  |  |
| Rregullimi i infrastrukturës nëntokësore |  |  |
| Halla dhe terrene sportive |  |  |
| Ndërtimi i urave |  |  |
| Rregullimi i ujësjellësit |  |  |
| **Shërbime Publike, Infrastrukturë dhe banim** |  | **2,955,176** |

Kjo listë e projekteve kapitale që do të investohen në vitin 2023, do të plotësohet edhe me projekte tjera të reja, që do të financohen përmes burimeve tjera financiare, nga qeveria dhe donatorët e ndryshëm, e që ne si Komunë kemi ndarë mbi 1.5 milion euro për bashkëfinancim të këtyre projekteve kapitale.

Këto projekte të planifikuara që të investohen në vitin 2023, burojnë nga kërkesat e qytetarëve të Gjilanit, të cilave u kemi dhënë prioritet sipas fshatrave, lagjeve dhe vendbanimeve tona.

Për herë të parë në Gjilan janë mbajtur 18 dëgjime publike me qytetarë dhe grupe të ndryshme të interesit, të organizuara nga Drejtoria për Buxhet dhe Financa.

Ku për së afërmi dhe me kujdes i kemi dëgjuar të gjitha problemet, nevojat, kërkesat dhe propozimet e tyre, për t’i planifikuar në buxhetin komunal të vitit 2023, por edhe konceptin e investimeve për vitin 2024 dhe 2025.

Kemi takuar qytetarë, afarist, fermerë, personel të arsimit, personel të shëndetësisë, komunitetet pakicë, personat me aftësi të kufizuara, pensionistët, studentë, sportistë, artistë e të tjerë.

Kemi punuar si grup punues edhe me të gjithë zyrtarët komunal profesionist, për planifikimi të buxhetit, në përkrahje edhe të USAID, OSBE, UN Women, Demos-it, OJQ-ve dhe Ministrisë së Financave.

Ky buxhet i planifikuar për vitin 2023, është i orientuar në tri aspekte.

* Zgjidhjen e problemeve elementare me të cilat ende përballen qytetarët e Gjilanit dhe kategori të ndryshme të shoqërisë sonë

**Te infrastruktura**......për ujësjellës, kanalizim, trotuare, ndriçim, qentë endacak, mirëmbajtje

**Te shëndetësia**... furnizimin e rregullt me barna esenciale dhe shërbime të reja për pacientët, për laboratorëve të reja që do të hapen në ambulantat e fshatrave të Gjilanit

Për pensionistët.... ekip e veçantë për vizita mjekësore, me furnizim të rregullt të barnave

Për personat me aftësi të kufizuara, financim të qëndrueshëm për nevojat dhe aktivitetet e tyre, në infrastrukturë, shërbime, subvencionim dhe në ato më elementare, qasje në informim i saktë dhe me kohë.

Për herë të parë Gjilani ka filluar të praktikojë interpretimin e gjuhës së shenjave, për personat e shurdhër, në transmetimin e seancave të KK, si dhe informacione të tjera kryesore të cilat do të publikohen në faqen e komunës për këtë kategori të shoqërisë sonë.

**Te arsimi....** investime në efiqiencë elektrike, për sistem të ngrohjes, laboratorë a kabinete të ndryshme në shkollat e Gjilanit.

Hapjen e puseve për të siguruar ujë të pijshëm në secilën shkollë të Gjilanit.

**Aspekti i dytë kah e kemi orientuar buxhetin e vitit 2023, ka të bëjë me:**

* **Investime të projekteve në infrastrukturë zhvillimore**
  + **Asfaltimin e rrugëve dhe ndërtimin e trotuareve**
  + **Ndriçim publik**
  + **Parqe të reja**
  + **Çerdhe të reja**
  + **Ambulanca të reja**
  + **Tregje të vogla të reja**
  + **Hartimin e projektit të Zonës Ekonomike**
  + **Sheshin e ri të qytetit të Gjilanit**
  + **Fusha të reja sportive**

**Aspekti i tretë i orientimit të buxhetit komunal, ka të bëjë me:**

* Bashkëfinancim të projekteve nga donatorët e ndryshëm, Banka Botërore, USAID, GIZ, Bashkimi Evropian, Fondet e IPAS dhe plotë donatorë tjerë që komuna e Gjilanit është duke bashkëpunuar me qëllim të përfitimit në projekte që do të investohen në komunën tonë.
* Do të fillohet me projektin e Impiantit të ujërave të zeza, është krijuar dhe ndarë fondi rezervë për shpronësime
* Vazhdimin e projekteve në zgjerimin e rrugëve në hyrje-dalje të qytetit
* Krijimin e Zonës Ekonomike, pas miratimit të PZHK.
* Objektin e ri të Administratës Komunale
* Projekte me bashkëfinancim për turizëm
* Projekte të ndryshme në Bujqësi
* Në Arsim, Shëndetësi, Kulturë Rini dhe Sport,
* Zhvillim Ekonomik etj

**Bujar Nevzati** – unë shprehi keqardhje për mungesën e opozitës e cila nuk është prezentë në vendimin kryesor të qytetarëve të Gjilanit, në njërën anë deklarohen se ne do të jemi konstruktiv nga dita e parë, e në anën tjetër në vendimin kryesor që bëhet për vitin e ardhshëm ata nuk marrin pjesë dhe e sabotojnë seancën e Kuvendit, unë kam pasur fatin që së bashku me kryesuesin, drejtorin e Financave që të marr pjesë në dëgjimet publike dhe më vjen mirë që shumica e propozimeve të qytetarëve të Gjilanit janë inkorporuar në këtë buxhet, po besoj që ky projekt buxhet do të realizohet ashtu siç e keni planifikuar bashkërisht. Në emër të grupit të PDK-së, ne e përkrahim buxhetin për vitin 2023, me shpresë se ky buxhet do të realizohet brenda vitit 2023.

**Krenare Latifi Kqiku** – edhe Grupi i LVV-së e mbështet buxhetin dhe kufijtë buxhetor shihet në bazë të tabelave të prezantuara që ka një trend të rritjes, prandaj pa u ndalur në detaje megjithëse drejtori i prezantoi përpara neve në emër të asamblistëve e përkrahi.

Arianit Sadiku – kush është për miratimin e buxhetit për vitin 2023?

Me 18 vota për asnjë abstenim dhe asnjë kundër miratohet Buxheti për vitin 2023.

Të gjitha pikat e mbetura do të trajtohen në seancat e ardhshme.

Mbledhja përfundoi në ora 10:30

Procesmbajtësi Kryesuesi i Kuvendit

Mejdi Rexhepi Arianit Sadiku